GUNKUL เพิ่มทุนขายผู้ถือหุ้นเดิม 6:1 แถมวอร์แรนต์-ระดมทุนขยายโรงไฟฟ้า
GUNKUL เพิ่มทุน 274,981,118 หุ้น ขายผู้ถือหุ้นเดิมไม่เกิน 183,320,745 หุ้นอัตรา 6:1 และจัดสรรหุ้นไม่เกิน 91,660,373 หุ้น แจกวอร์แรนต์สัดส่วน 2 ต่อ 1
7 ก.ค. 2558

บริษัท กันกุลเอ็นจิเนียริ่ง จำกัด (มหาชน)หรือ GUNKUL ระบุว่าที่ประชุมคณะกรรมการบริษัทเมื่อวานนี้ อนุมัติให้ลดทุนจดทะเบียนในส่วนที่ไม่สามารถจัดสรรเพื่อจ่ายหุ้นปันผลได้ หลังจากนั้นให้เพิ่มทุนจดทะเบียนเป็น 1,374,905,589 บาท จากเดิม  1,099,924,471 บาท
โดยออกหุ้นใหม่ 274,981,118  หุ้น พาร์หุ้นละ 1 บาท โดยจะจัดสรรไม่เกิน 183,320,745 หุ้น ให้กับผู้ถือหุ้นเดิมตามสัดส่วน 6 หุ้นเดิมต่อ 1 หุ้นใหม่ ที่ราคาหุ้นละ 22 บาท
พร้อมกันนี้ยังจัดสรรหุ้นไม่เกิน 91,660,373 หุ้น เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญ(วอร์แรนต์) ที่จัดสรรให้ฟรีกับผู้ถือหุ้นเดิมที่ใช้สิทธิซื้อหุ้นเพิ่มทุนดังกล่าว ในสัดส่วน 2 หุ้นใหม่ต่อ 1 วอร์แรนต์ โดยวอร์แรนต์ดังกล่าวมีอายุ 2 ปี และมีราคาใช้สิทธิหุ้นละ 27 บาท โดยกำหนดวันจองซื้อและรับชำระเงินค่าหุ้นเพิ่มทุนในระหว่างวันที่ 14-18 ก.ย.นี้
สำหรับวัตถุประสงค์ในการเพิ่มทุน เพื่อนำเงินไปใช้ในการลงทุนโครงการโรงไฟฟ้า หรือรองรับการขยายกิจการของบริษัท โดยจะเป็นการเพิ่มศักยภาพการขยายการลงทุนในอนาคต ซึ่งจะส่งผลให้มีรายได้และฐานะการเงินที่มั่นคง อีกทั้งช่วยลดต้นทุนทางการเงินในระยะยาวลงได้ ส่งผลให้ศักยภาพในการทำกำไรของบริษัทดีขึ้น
 